SKECHERS สนีกเกอร์ลุงป้า แสนล้าน
“หากช่องว่างในธุรกิจรองเท้ายังมีอยู่.. เราเชื่อว่า Skechers จะเข้าไปเติมเต็มตรงนั้น”  ประโยคนี้กล่าวโดยคุณ Michael Greenberg ประธานบริษัท Skechers   รู้หรือไม่ว่า.. ปัจจุบัน Skechers เป็นหนึ่งในแบรนด์สนีกเกอร์ระดับโลก  มีมูลค่าบริษัท 1.7 แสนล้านบาท  แต่กว่าจะมาเป็นวันนี้ เรื่องราวของ Skechers น่าสนใจอย่างไร ลงทุนแมนจะเล่าให้ฟัง
25 เม.ย. 2562

SKECHERS สนีกเกอร์ลุงป้า แสนล้าน / โดย ลงทุนแมน
“หากช่องว่างในธุรกิจรองเท้ายังมีอยู่..
เราเชื่อว่า Skechers จะเข้าไปเติมเต็มตรงนั้น”
ประโยคนี้กล่าวโดยคุณ Michael Greenberg ประธานบริษัท Skechers
รู้หรือไม่ว่า..
ปัจจุบัน Skechers เป็นหนึ่งในแบรนด์สนีกเกอร์ระดับโลก
มีมูลค่าบริษัท 1.7 แสนล้านบาท
แต่กว่าจะมาเป็นวันนี้
เรื่องราวของ Skechers น่าสนใจอย่างไร
ลงทุนแมนจะเล่าให้ฟัง
จริงๆ แล้วก่อนจะมาเป็นแบรนด์ Skechers
ครอบครัว Greenberg ทำธุรกิจร้านตัดผม และบริษัทผลิตวิกผมมาก่อน
ต่อจากนั้นมา..
คุณ Greenberg เริ่มเห็นว่าธุรกิจรองเท้ากีฬากำลังมาแรง
เขาจึงเริ่มจากการนำรองเท้าสเก็ตมาขาย ต่อมาเขาจึงขยายธุรกิจไปยังเสื้อผ้า และรองเท้ากีฬาภายใต้บริษัท L.A. Gear และจดทะเบียนเข้าตลาดหลักทรัพย์ได้สำเร็จในปี 1986
บริษัท L.A. Gear
ปี 1987 รายได้ 2,100 ล้านบาท
ปี 1990 รายได้ 27,000 ล้านบาท
รายได้โตกว่า 10 เท่าใน 3 ปี..
ตอนนั้น บริษัท L.A. Gear กลายมาเป็นบริษัทผู้ผลิตรองเท้ากีฬาใหญ่สุดเป็นอันดับ 3 ในประเทศสหรัฐอเมริกา เป็นรองเพียง Nike และ Reebok
อย่างไรก็ตาม L.A. Gear กลับไม่ประสบความสำเร็จกับการเพิ่มสินค้าใหม่ และการใช้งบโฆษณาเพื่อเพิ่มยอดขายในสัดส่วนที่สูง
ความอิ่มตัวของตลาดแฟชั่นในช่วงเวลานั้น ทำให้สินค้าของ L.A. Gear ผลิตเกินกว่าที่ขายได้ 11 ล้านคู่
เมื่อผลิตมามาก แต่ไม่มีคนซื้อ บริษัทก็ขาดทุน..
ทั้งหมดนี้ส่งผลถึงผลประกอบการของบริษัทที่ขาดทุนกว่า 2,000 ล้านบาท
เมื่อความผิดพลาด รวมกับความผิดหวังของนักลงทุน
สองเรื่องนี้จึงสะท้อนไปยัง ราคาหุ้นของบริษัท L.A. Gear ในช่วงเวลานั้น ที่ตกลงกว่า 80% ในระยะเวลาเพียง 2 ปี
ทั้งหมดนี้ทำให้ครอบครัว Greenberg
ถูกกดดันให้ขายหุ้นทั้งหมดกว่า 34% และลาออกจากบริษัทที่พวกเขาก่อตั้งขึ้นมา
เรื่องนี้ทำให้เราคิดได้ว่า
ความสำเร็จชั่วข้ามคืน เกิดขึ้นได้
ความล้มเหลวชั่วข้ามคืน ก็เกิดขึ้นได้ เช่นกัน..
หลายคนอาจมองเรื่องนี้เป็นจุดจบ แต่มันกลับเป็นเพียงจุดเริ่มต้น
และประสบการณ์ความล้มเหลวทั้งหมดในอดีตกลายมาเป็นแบรนด์ Skechers
จากรองเท้าแฟชั่น ถูกปรับให้เรียบง่ายขึ้น
จากรองเท้าราคาแพง ถูกปรับให้ราคาต่ำลงมา
และเพิ่มความใส่ใจเรื่องคุณภาพเข้าไป
Skechers กลายมาเป็นรองเท้าที่เรียบง่าย ยังมีความแฟชั่นนิดๆ แต่ที่สำคัญคือ ราคาไม่แพงและใส่สบาย
ด้วยความลงตัวในกลุ่มเป้าหมาย ทำให้บริษัทเติบโตได้ในที่สุด
บริษัท Skechers USA, Inc.
ปี 2016 รายได้ 114,000 ล้านบาท กำไร 300 ล้านบาท
ปี 2017 รายได้ 133,000 ล้านบาท กำไร 7,300 ล้านบาท
ปี 2018 รายได้ 148,000 ล้านบาท กำไร 9,500 ล้านบาท
จากผลประกอบการปีล่าสุด
บริษัท Skechers มีอัตรากำไรสุทธิ 6.4%
และหากเทียบกับบริษัทในกลุ่มธุรกิจเดียวกัน
อัตรากำไรสุทธิอยู่ในระดับสูงเมื่อเทียบกับ
Adidas 7.8%
Nike 5.3%
Asics 3.2%
Under Armour -0.9%
เรื่องนี้เป็นภาพสะท้อนมาจากการบริหารงบโฆษณาที่เป็นสัดส่วนเพียง 7.5% ของรายได้
ในขณะที่แบรนด์อื่นๆ ใช้งบโฆษณาอยู่ในช่วงระหว่าง 11% ถึง 14%
เรื่องนี้อาจเป็นเพราะผู้บริหารได้บทเรียนจากการทุ่มงบโฆษณามากแต่ไม่สำเร็จใน L.A. Gear
นอกจากเรื่องนี้
การเติบโตของฐานรายได้จากต่างประเทศก็เป็นอีกจุดที่น่าสนใจ
รายได้ตลาดต่างประเทศของบริษัท Skechers
ปี 2016 รายได้ 48,000 ล้านบาท คิดเป็นร้อยละ 42 ของรายได้รวม
ปี 2017 รายได้ 62,000 ล้านบาท คิดเป็นร้อยละ 47 ของรายได้รวม
ปี 2018 รายได้ 75,000 ล้านบาท คิดเป็นร้อยละ 50 ของรายได้รวม
แสดงให้เห็นว่า บริษัท Skechers สามารถเจาะตลาดต่างประเทศได้ดี
และรายได้ส่วนนี้กำลังกลายมาเป็นรายได้หลักของบริษัท..
บริษัท Skechers กระจายสินค้ากว่า 170 ล้านคู่ ใน 3,000 สาขา
ซึ่งครอบคลุม 170 ประเทศทั่วโลก และกำลังวางแผนการขยายธุรกิจเพิ่มเติมในประเทศจีนและอินเดีย
เรื่องทั้งหมดนี้ทำให้ปัจจุบัน บริษัท Skechers มีมูลค่ามากถึง 172,000 ล้านบาท..
เรื่องที่น่าสนใจที่สุด ก็คือตลาด Skechers ในประเทศไทย
กลับกลายเป็นว่าเราเห็นคนใส่ Skechers ในกลุ่มคนที่มีอายุ มากกว่ากลุ่มวัยรุ่น
และเป็นอีกหนึ่งตลาดที่น่าจับตา
เพราะ Skechers มีจุดเด่นที่ใส่สบาย พื้นรองเท้านุ่ม ผู้สูงอายุเลยชอบกัน
เรื่องนี้จึงเป็นที่มาของคำว่า Skechers สนีกเกอร์ลุงป้า แสนล้าน
เมื่ออายุเรามากขึ้น
ความสำคัญของแฟชั่นเริ่มลดลง
และวันนั้น เราอาจให้น้ำหนักความสำคัญกับของที่มีคุณภาพ กับราคามากขึ้น
จากวันที่ต้องติดกับกระแส ทุ่มงบการตลาดมากมาย
วันนี้เปลี่ยนเป็นการเน้นคุณภาพ ลดงบการตลาด
ความล้มเหลว จริงๆ แล้วมันไม่ได้แย่เสมอไป
ถ้าเราสามารถนำความล้มเหลวในอดีต
มาขัดเกลาให้กลายมาเป็นการประสบความสำเร็จได้
เหมือนกับ Skechers ในวันนี้..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0
พิเศษ ช่วง Pre-Order รับส่วนลด 20% (จำนวนจำกัด) ได้ที่
Lazada: 
Shopee: 
----------------------
References
-
-
-
-
-
-
-
-